2000/794/YUTP: Neuvoston yhteinen toiminta 14 päivältä joulukuuta 2000, Euroopan unionin erityisedustajan nimittämisestä Lähi-idän rauhanprosessiin ja yhteisen toiminnan 96/676/YUTP kumoamisesta



Virallinen lehti nro L 318 , 16/12/2000 s. 0005 - 0006



Neuvoston yhteinen toiminta 14 päivältä joulukuuta 2000, Euroopan unionin erityisedustajan nimittämisestä Lähi-idän rauhanprosessiin ja yhteisen toiminnan 96/676/YUTP kumoamisesta (2000/794/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan ja 18 artiklan 5 kohdan, sekä katsoo seuraavaa: (1) Euroopan unionin erikoislähettilään nimeämisestä Lähi-idän rauhanprosessiin 25 päivänä marraskuuta 1996 hyväksytyn neuvoston yhteisen toiminnan 96/676/YUTP(1), voimassaolo päättyy 31 päivänä joulukuuta 2000. (2) Yhteisen toiminnan 96/676/YUTP uudelleentarkastelun perusteella erityisedustajan toimikautta olisi jatkettava. (3) Myös olisi huolehdittava, että Euroopan unionin Lähi-idässä toteuttamat toimet koordinoidaan ja, että ne ovat johdonmukaisia. (4) Neuvosto hyväksyi 30 päivänä maaliskuuta 2000 Euroopan unionin erityisedustajien nimeämismenettelyä ja hallinnollisia järjestelyjä koskevat säännöt. Euroopan unionin erityisedustajaa koskevat järjestelyt olisi mukautettava näihin sääntöihin. (5) Avoimuuden ja selkeyden vuoksi Euroopan unionin erityisedustajaa koskevat säännökset olisi koottava yhteen asiakirjaan ja yhteinen kanta 96/676/YUTP olisi kumottava, ON HYVÄKSYNYT TÄMÄN YHTEISEN TOIMINNAN: 1 artikla Euroopan unionin erityisedustajaksi Lähi-idän rauhanprosessiin nimitetään Miguel Angel Moratinos. 2 artikla Erityisedustajan toimeksiantoon kuuluu: a) luoda ja ylläpitää läheisiä suhteita rauhanprosessin kaikkiin osapuoliin, alueen muihin maihin, Yhdysvaltoihin ja muihin maihin sekä kansainvälisiin järjestöihin, joita asia koskee, pyrkimyksenä rauhanprosessin lujittaminen yhteistyössä niiden kanssa; b) tarkkailla osapuolten välisiä rauhanneuvotteluja ja olla valmiina tarjoamaan Euroopan unionin neuvoja ja palveluksia, jos osapuolet niitä pyytävät; c) osallistua pyydettäessä osapuolten välisten kansainvälisten sopimusten täytäntöönpanoon sekä käynnistää diplomaattiset toimet osapuolten kanssa, jos kyseisten sopimusten määräyksiä ei noudateta; d) ylläpitää rakentavia suhteita rauhanprosessin yhteydessä tehtyjen sopimusten allekirjoittajiin demokratian perussääntöjen noudattamisen edistämiseksi, mukaan lukien ihmisoikeuksien ja oikeusvaltion periaatteiden kunnioittaminen; e) antaa selvitys neuvoston yksiköille Euroopan unionin mahdollisuuksista osallistua rauhanprosessiin sekä parhaista tavoista jatkaa Euroopan unionin aloitteita ja käynnissä olevia Lähi-idän rauhanprosessiin liittyviä Euroopan unionin toimia mukaan lukien Euroopan unionin asiaan liittyvien kehityshankkeiden poliittiset näkökohdat; f) tarkkailla molempien tahojen toimia, jotka voivat vaikuttaa haitallisesti pysyvää asemaa koskevien neuvottelujen tuloksiin; g) kehittää turvallisuuden alan yhteistyötä 9 päivänä huhtikuuta 1998 perustetussa EU:n ja palestiinalaishallinnon pysyvässä turvallisuuskomiteassa; h) vaikuttaa siihen, että alueen mielipidejohtajat ymmärtäisivät unionin tehtävän paremmin. 3 artikla 1. Erityisedustajan tehtävään liittyviin toimintamenoihin tarkoitettu rahoitusohje on 1285280 euroa vuodeksi 2001. 2. Edellä 1 kohdassa tarkoitettu määrä on osoitettu EU-Israel-foorumin ja lopullista asemaa käsittelevien yksiköiden menojen sekä EU-Palestiina-turvallisuuskomiteassa tehtävään yhteistyöhön liittyvien menojen rahoittamiseen. 3. Edellä 1 kohdassa säädetyllä summalla rahoitettavia menoja hallinnoidaan talousarvioon sovellettavien yhteisön menettelyjen ja sääntöjen mukaisesti. 4 artikla 1. Erityisedustaja tekee neuvoston kanssa erityisneuvonantajan sopimuksen. 2. Erityisedustaja vastaa toimeksiantonsa täytäntöönpanosta, mukaan lukien avustajiensa valinnasta, puheenjohtajavaltiota kuulleen, korkeana edustajana toimivan pääsihteerin avustamana ja täysimääräisessä yhteistyössä komission kanssa. 3. Jäsenvaltiot ja Euroopan unionin toimielimet voivat esittää henkilökunnan tilapäistä siirtämistä työskentelemään erityisedustajan alaisuudessa. Kyseinen jäsenvaltio tai Euroopan unionin toimielin maksaa erityisedustajan alaisuuteen tilapäisesti työskentelemään siirretyn jäsenvaltion tai Euroopan unionin toimielimen henkilökunnan palkat. 4. Kaikista täytettävistä ura-alueen A viroista julkaistaan ilmoitus jäsenvaltioissa ja Euroopan unionin toimielimissä ja ne täytetään pätevimmillä hakijoilla. 5. Erityisedustajan ja hänen henkilökuntansa hoitaman tehtävän loppuun saattamisen ja joustavan suorittamisen kannalta välttämättömät erioikeudet, vapaudet ja muut takuut määritellään osapuolten kanssa yhteistyössä. Jäsenvaltioiden ja komission on annettava tätä varten kaikki tarpeellinen tuki. 6. Puheenjohtajavaltio, komissio ja/tai jäsenvaltiot antavat tarvittaessa logistista tukea alueella. 5 artikla 1. Erityisedustaja raportoi suoraan korkeana edustajana toimivalle pääsihteerille. Erityisedustaja vastaa tälle toiminnastaan aiheutuvista hallinnollisista menoista. 2. Toimintamenojen hallinnointiin sovelletaan erityisedustajan ja komission välistä sopimusta. 6 artikla 1. Erityisedustaja toimittaa korkeana edustajana toimivan pääsihteerin välityksellä neuvostolle säännöllisiä selvityksiä poliittisen toimeksiantonsa täytäntöönpanosta joko omasta aloitteestaan tai pyydettäessä. Selvitykset toimitetaan myös komissiolle. 2. Tämän yhteisen toiminnan täytäntöönpanoa seurataan säännöllisesti ottaen huomioon Euroopan unionin alueelle osoittamien varojen kehitys ja yhteisen toiminnan yhteensopivuus tämän kanssa. 3. Puheenjohtajavaltio huolehtii korkeana edustajana toimivan, pääsihteerin avustuksella erityisesti erityisedustajan ja Euroopan unionin avustusohjelmasta palestiinalaishallinnon tukemiseksi sen pyrkimyksissä tukahduttaa valvonnassaan olevilta alueilta peräisin oleva terroristitoiminta 13 päivältä huhtikuuta 2000(2) olevan neuvoston yhteisen toiminnan 2000/298/YUTP nojalla nimetyn Euroopan unionin neuvonantajan toimien yhteensovittamisesta. 7 artikla Kumotaan yhteinen toiminta 96/676/YUTP. 8 artikla Tämä yhteinen toiminta tulee voimaan 1 päivänä tammikuuta 2001. Sitä sovelletaan 31 päivään joulukuuta 2001. 9 artikla Tämä yhteinen toiminta julkaistaan virallisessa lehdessä. Tehty Brysselissä 14 päivänä joulukuuta 2000. Neuvoston puolesta Puheenjohtaja J. Glavany (1) EYVL L 315, 4.12.1996, s. 1, yhteinen toiminta sellaisena kuin se on viimeksi jatkettuna ja muutettuna yhteisellä toiminnalla 1999/843/YUTP (EYVL L 326, 18.12.1999, s. 71). (2) EYVL L 97, 19.4.2000, s. 4.